Zs. Simon, poslanec: (2006-12-12):
Pripájam sa k tomu, čo povedal pán poslanec Lipšic, že tento zákon je nekvalitne pripravený. O tom, že je nekvalitne pripravený, svedčí aj spoločná správa, 38 strán, 123 bodov, bezmála viac ako k štátnemu rozpočtu, k zákonu zákonov. Ústavnoprávny výbor zaujal stanovisko, kde odporučil, aby sme tento návrh zákona vrátili vláde Slovenskej republiky na dopracovanie. Keďže viem, že Slovenská republika potrebuje mnohé veci, ktoré sú obsahom tohto zákona, tak jedným z pokusov, snáď pozmeňujúcimi návrhmi a pri hlasovaní sa to dá čiastočne napraviť. Ako som mal možnosť sa dozvedieť, pán minister, dneska ste držali brífing, kde ste informovali širokú verejnosť o tom, že na Slovensku v oblasti kontroly potravín dochádza k zhoršovaniu stavu, a to z mesiaca na mesiac, a klesá ich hodnota. Dovolím si zacitovať: „Kým v septembri celkové percento podielu nedostatkov zistených v obchodných sieťach dosahovalo 33,56 %, tak v októbri už to bolo 42,82 %.“ Dovoľte, aby som poukázal na jednu širšiu problematiku, ktorá sa dotýka nielen Slovenska, ale, dá sa povedať, 9 nových členských krajín, výnimku tvorí len Česká republika, z toho dôvodu, že aj dnes Maďarskom otriasa škandál z dovozu mäsa a mäsových výrobkov z Nemecka, z Rakúska a Talianska, kde sa podvodným spôsobom prebaľovalo, preznačovala doba trvanlivosti a opäť sa ponúkal do obchodných reťazcov takýto tovar. Mám za to, že v Slovenskej republike sankcia do 1 mil. korún nie je odstrašujúca a nie je preventívna. Tento návrh zákona sa zaoberá aj inou oblasťou, než len veterinárnou, ktorá by mu prislúchala z návrhu samotného zákona, zákona o veterinárnej starostlivosti. Dotýka sa oblasti potravín živočíšneho pôvodu. Dovolím si poukázať na to, čo sa skrýva pod týmto pojmom, pretože návrh zákona sa odvoláva na prílohu nariadenia 853 z roku 2004, ktoré poukazuje, že na tento obsah sa vzťahuje tento zákon. V bode 1 sú zapísané mäsové výrobky aj čerstvé mäso alebo mleté mäso, mäsové prípravky, ale takisto tam nájdeme produkty rybolovu alebo mlieko surové či spracované, či vajcia, či mäsové výrobky, či spracované produkty, či oškvarky, či želatínu, všetko to, čo má problém s dobou trvanlivosti a s ohrozením zdravia. Preto návrh poslanecký, ktorý sme predložili s pani poslankyňou Tkáčovou, smeruje k tomu, aby sme z tohto zákona vypustili produkty živočíšneho pôvodu. Chcem vás uistiť o tom, že nie je predmetom akejsi sankcie Európskej únie to, aby potraviny živočíšneho pôvodu boli obsahom návrhu zákona o veterinárnej starostlivosti. Ostatne, máme v poslaneckých laviciach návrh v prvom čítaní vlády o potravinách všeobecne, ktorý sa zaoberá potravinami en bloc a túto oblasť v celkovej miere rieši. Vzhľadom na to, že dnes bolo poukázané na to, že tie nedostatky v obchodnej sieti sa rozmnožujú, nikto ich neberie vážne, pokladám za istú mieru farizejstva, keď v tomto návrhu zákona sa máme možnosť dočítať, že kto uvedie na trh produkty živočíšneho pôvodu, ktoré sú zdraviu škodlivé alebo nebezpečné, a nevykoná opatrenia podľa osobitného predpisu, a ktoré neboli vyrobené v prevádzkarni podľa § 41, ak nejde o prevádzku podľa § 40, alebo poruší povinnosti ustanovené § 23, sa potrestá sankciou 20 000 Sk. Mohol by som poukázať na ďalšiu oblasť. Pre právnické osoby táto sankcia dosiahne 5 mil. korún, pri opakovanom porušení dvojnásobok. Zároveň vláda nám predkladá materiál, návrh zákona o potravinách, kde navrhuje túto sankciu zvýšiť nie na 5 mil. korún, ale na 50 mil. korún. Naviac, tak ako tu pani kolegyňa Tkáčová povedala, kontrolu zákona o veterinárnej starostlivosti, ako aj kontrolu o potravinách vykonávajú tí istí inšpektori. Ako bude ten inšpektor posudzovať porušenie zákona v obchodnom reťazci alebo ohrozenie zdravia spotrebiteľa? Je to 5 mil. korún? Je to 50 mil. korún? Koľko to je? A vidíme, aj čísla jasne poukazujú, že milión korún nepostačuje. V Českej republike začiatkom tohto roka prijali 50 mil. korún ako novú sankciu a od tej doby rapídne takýto výskyt tovaru u nich klesá. Preto by som si dovolil mimo toho pozmeňujúceho návrhu, ktorý sme predložili s pani poslankyňou Tkáčovou, ešte dať jeden procedurálny návrh, kde by som navrhol, aby sme tak ako ústavnoprávny výbor vrátili vláde na dopracovanie tento návrh zákona. Dovoľte, aby som sa vyjadril ešte k niektorým ďalším otázkam. Je pre mňa nepochopiteľné, že táto vládna koalícia, ktorá verejne deklaruje zrušenie krajských úradov, návrh, keď prichádza z opozície, na rušenie krajskej veterinárnej správy, ktorá podľa mojej mienky je absolútne zbytočná, odmieta a ide priam proti tomu, čo sama vyhlasovala. Naviac, tento krok by pomohol tomu, aby jednotliví inšpektori mohli mať ďaleko viac lepšiu pôsobnosť. A tým pádom aj kontrola by mohla byť trochu liberálnejšia v tom, že ktorý inšpektor ktorý obchodný reťazec alebo ktorú prevádzku bude kontrolovať, pretože nestačí len, aby sme mali prísne zákony, ale aj dobrú vymožiteľnosť tohto zákona. A to je najlepšie, pokiaľ inšpektori chodia krížom-krážom cez celú republiku, prinajmenšom v rámci jednotlivých krajov alebo vyšších územných celkov, a to z toho dôvodu, aby bola zaručená objektivita. Presný harmonogram kontroly nezabezpečí nám túto činnosť. K ostatným veciam, myslím si, v dostatočnej miere sa vyjadrila pani poslankyňa Tkáčová, ale aj pani poslankyňa Sabolová. A taktiež si musím položiť otázku, prečo chceme niektoré inštitúcie poveriť priamo zo zákona na to, aby vykonávali istú činnosť. Súkromným organizáciám alebo príspevkovým organizáciám zabetónovať ich pozíciu vtedy, keď máme rôzne univerzity, vzdelávacie centrá, aby sme povedali, že len jedna z nich môže vykonávať vzdelávanie inšpektorov a veterinárnych lekárov, je nesprávne. Ale tých nedostatkov by som mohol menovať hádam ďalšiu hodinu, ale nechcem vás zbytočne s tým zdržiavať, ale prioritne by som chcel poprosiť a požiadať Národnú radu, aby sme zo zákona o veterinárnej starostlivosti vypustili potraviny živočíšneho pôvodu, ktoré nemajú v tomto návrhu zákona čo robiť a zavádzajú právnu neistotu a dezorientáciu a do istej miery aj nevymožiteľnosť práva a väčšiu benevolenciu v tom, aby sme v našich obchodoch mali 70 %, teraz máme toho 42 %, tovarov, ktoré nevyhovujú daným parametrom. Potom asi nebudeme plniť tú povinnosť, ktorá patrí asi do tejto snemovne, a prioritne  sa starať o občanov tejto krajiny a o zdravie obyvateľov a tých, ktorí kupujú v našich obchodných reťazcoch a obchodných domoch. Ďakujem pekne.